CELEX: 32017D2077
Language: ro
Date: 2017-11-10 00:00:00
Title: Decizia de punere în aplicare (UE) 2017/2077 a Comisiei din 10 noiembrie 2017 de modificare a Deciziei 2005/50/CE privind armonizarea spectrului în banda de frecvențe de 24 GHz în vederea utilizării pe durată limitată de către sistemele radar cu rază scurtă de acțiune pentru automobile în Comunitate [notificată cu numărul C(2017) 7374] (Text cu relevanță pentru SEE. )

14.11.2017   
            
            
               RO
            
            
               Jurnalul Oficial al Uniunii Europene
            
            
               L 295/75
            
         DECIZIA DE PUNERE ÎN APLICARE (UE) 2017/2077 A COMISIEI
   din 10 noiembrie 2017
   de modificare a Deciziei 2005/50/CE privind armonizarea spectrului în banda de frecvențe de 24 GHz în vederea utilizării pe durată limitată de către sistemele radar cu rază scurtă de acțiune pentru automobile în Comunitate
   
      
         [notificată cu numărul C(2017) 7374]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia nr. 676/2002/CE a Parlamentului European și a Consiliului din 7 martie 2002 privind cadrul de reglementare pentru politica de gestionare a spectrului de frecvențe radio în Comunitatea Europeană (decizia privind spectrul de frecvențe radio) (1), în special articolul 4 alineatul (6),
   întrucât:
   
               (1)
            
            
               Decizia 2005/50/CE a Comisiei (2), astfel cum a fost modificată prin Decizia de punere în aplicare 2011/485/UE a Comisiei (3), armonizează condițiile tehnice pentru disponibilitatea și utilizarea eficientă a spectrului în banda de frecvențe de 24 GHz pentru sistemele radar cu rază scurtă de acțiune pentru automobile. Aceste radare contribuie la prevenirea coliziunilor dintre vehicule.
            
         
               (2)
            
            
               Decizia 2005/50/CE a impus în sarcina statelor membre obligații de raportare statistică, inclusiv cerința de a colecta, în fiecare an, date cu privire la numărul de vehicule echipate cu sisteme radar cu rază scurtă de acțiune care utilizează banda de frecvențe radio de 24 GHz.
            
         
               (3)
            
            
               Deși ar trebui menținută obligația de supraveghere a utilizării spectrului în banda de frecvențe de 24 GHz de sistemele radar cu rază scurtă de acțiune, cerința ca fiecare autoritate națională să furnizeze date statistice în mod sistematic în fiecare an, astfel cum se prevede în Decizia 2005/50/CE, pare disproporționată în condițiile actuale. Resursele administrative naționale ar fi folosite mai judicios dacă statele membre ar furniza aceste rapoarte statistice numai la cererea Comisiei. Comisia ar putea solicita aceste rapoarte statistice numai în situația puțin probabilă, deși posibilă, în care s-ar semnala interferențe sau o creștere bruscă a numărului de vehicule echipate cu radare în banda de frecvențe de 24 GHz.
            
         
               (4)
            
            
               De la adoptarea Deciziei 2005/50/CE, nu s-a primit din partea serviciilor protejate prin decizia respectivă nicio semnalare privind interferențe prejudiciabile. În general, numărul de vehicule echipate cu sisteme radar cu rază scurtă de acțiune care utilizează spectrul în banda de frecvențe de 24 GHz a rămas scăzut, menținându-se, în orice caz, la un nivel cu mult sub pragul de 7 % din numărul total de vehicule aflate în circulație în fiecare stat membru. Acest prag este considerat ca fiind procentul critic sub care se presupune că nu se produc interferențe prejudiciabile pentru alți utilizatori ai benzii de 24 GHz.
            
         
               (5)
            
            
               Prin urmare, Decizia 2005/50/CE ar trebui modificată în consecință.
            
         
               (6)
            
            
               Măsurile prevăzute în prezenta decizie sunt conforme cu avizul Comitetului pentru spectrul de frecvențe radio,
            
         ADOPTĂ PREZENTA DECIZIE:
   Articolul 1
   Decizia 2005/50/CE se modifică după cum urmează:
   
                
            
            
               În anexa la decizie, textul „Următoarele date se colectează în fiecare an:” se înlocuiește cu textul:
               
                  „Următoarele date se colectează la cererea Comisiei:”.
               
            
         Articolul 2
   Prezenta decizie se adresează statelor membre.
   
      Adoptată la Bruxelles, 10 noiembrie 2017.
      
         
            Pentru Comisie
         
         Mariya GABRIEL
         
            Membru al Comisiei
         
      
   
   
      (1)  JO L 108, 24.4.2002, p. 1.
   
      (2)  Decizia 2005/50/CE a Comisiei din 17 ianuarie 2005 privind armonizarea spectrului în banda de frecvențe de 24 GHz în vederea utilizării pe durată limitată de către sistemele radar cu rază scurtă de acțiune pentru automobile în Comunitate (JO L 21, 25.1.2005, p. 15).
   
      (3)  Decizia de punere în aplicare 2011/485/UE a Comisiei din 29 iulie 2011 privind modificarea Deciziei 2005/50/CE privind armonizarea spectrului în banda de frecvențe de 24 GHz în vederea utilizării pe durată limitată de către sistemele radar cu rază scurtă de acțiune pentru automobile în Comunitate (JO L 198, 30.7.2011, p. 71).